เกษตรกรลุ้นครม.แจก15,000บาทพรุ่งนี้
ชง ครม. ไฟเขียวแจกเงินเยียวยาเกษตรกร 15,000 บาท พรุ่งนี้
27 เม.ย. 2563

นายอุตตม สาวนายน รมว.คลัง เปิดเผยว่า ที่ประชุมคณะรัฐมนตรี (ครม.) ในวันที่ 28 เม.ย.2563 จะพิจารณาตามที่คณะกรรมการกลั่นกรอง ตามพระราชกำหนด (พ.ร.ก.) กู้เงินฉุกเฉิน 1 ล้านล้านบาท โดยเสนอให้แจกเงินเกษตรกร ที่ขึ้นบัญชีเกษตรครัวเรือนละ 15,000 บาท โดยการจ่ายเงินจะให้ ธนาคารเพื่อการเกษตรและสหกรณ์การเกษตร (ธ.ก.ส.) เป็นผู้ดำเนินการ ส่วนจะแจกเงินเมื่อไหร่ ได้รับกี่ครัวเรือน และแจกครั้งเดียวหรือทยอยแจก 3 ครั้ง เหมือนมาตรการเยียวยาอาชีพอิสระ ผ่าน www.เราไม่ทิ้งกัน.com ให้รอผลการประชุม ครม.อีกครั้ง
ทั้งนี้ การแจกเงินเกษตรกรจะใช้ฐานข้อมูลจากกระทรวงเกษตรและสหรณ์เป็นหลัก เพราะมีการขึ้นทะเบียนเกษตรกรทุกปีต่อเนื่องอยู่แล้ว คลังจึงเห็นสมควรให้กระทรวงเกษตรรับผิดชอบดูแลรายชื่อผู้ที่ควรได้รับสิทธิ์ไปเลย ก็จะมีบางส่วนที่อยู่ในฐานของมูลขึ้นทะเบียนกับ ธ.ก.ส. ก็จะนำไปพิจารณาร่วมว่ามีส่วนไหนตกค้าง เพื่อแตกเงินให้ครอบคลุมมากที่สุด
นอกจากนี้ ที่ประชุมครม.จะอนุมัติ ตามที่คณะกรรมการกลั่นกรองเสนอแผนการแจกเงินให้กับอาชีพอิสระ 5,000 บาท ให้มีความต่อเนื่อง จากที่แจกรอบแรกในเดือน เม.ย. เพราะต้องเป็นการใช้เงินกู้ รวมทั้งเสนอมาตรการเยียวยาภาคเกษตร และคลังจะเสนอแผนจัดการเงินกู้ตาม พ.ร.ก.กู้เงิน ซึ่งทั้ง 3 เรื่องเกี่ยวข้องกับผลกระทบจากโควิด-19